ming030890/wiki-yue-high-quality huggingface dataset:
筆談

筆談係用寫字方式嘅溝通方法，原因多數係雙方唔係講同一種語言，但識寫同一隻文字。呢種情況曾經出現喺漢字文化圈入面，透過寫文言文互相溝通。
碩德八剌

碩德八剌（1302年2月22號—1323年9月4號）係大元第五個皇帝，1320年到1323年在位，跟廟號叫元英宗。

生平
碩德八剌係元仁宗個仔。1320年正月元仁宗過身，之後18歲嘅碩德八剌喺太皇太后答己同右丞相鐵木迭兒等人嘅扶持下，喺大都登基做皇帝，就係元英宗。英宗登基後推行「以儒治國」政策，但係初時英宗嘅權力受到太皇太后答己同鐵木迭兒好大制肘。
1320年五月，元英宗任命拜住做左丞相。1321年開始用「至治」年號。
1322年右丞相鐵木迭兒同太皇太后先後過身，元英宗開始親政。
元英宗想清理鐵木迭兒剩低嘅勢力，搞到鐵木迭兒嘅義子鐵失夾埋也先帖木兒同其他人喺1323年八月趁元英宗由上都返番大都嗰陣，喺南坡發動政變，殺咗拜住同元英宗，之後政變者擁立晉王也孫鐵木兒做皇帝，就係元泰定帝。但係泰定帝之後就殺咗也先帖木兒同鐵失。
碰碰車

碰碰車係一種機動遊戲，場地內有好多架車，玩家可以控制架車並撞向其他車度。
碰撞

碰撞（英文：collision）係指兩件物體喺相對短嘅時間之內接觸、並且對對方施力嘅一件事件。喺古典力學上，碰撞可以想像成動量嘅轉換。

電腦模擬
内文：碰撞探測
視像遊戲成日會用到碰撞探測呢種演算法，嚟達致迫真嘅虛擬世界。
碩士

碩士係高等教育機構比較初級嘅研究生課程嘅學位稱呼，先決條件係通常係讀完學士課程，唔少碩士課程亦要求有啲工作經驗。
唔同科目都會出唔同嘅碩士，但最出名係工商管理碩士。
有啲領域，傳統上碩士其實已經係最高級，例如藝術碩士（MFA）畢業其實已經有資格教大學，但係因為叫碩士，同其他領域嘅學者一齊做研究嗰陣會被其他有博士銜頭嘅人睇低。
碭山

碭山係中國安徽宿州一個縣，總面積1193平方公里，人口100萬。
約克大學

約克大學（英文：York University，法文：Université York）係加拿大安大略多倫多嘅一間綜合性大學，喺1959年創校。
除咗位於約克大學地鐵站嗰度嘅 Keele 校區之外，佢仲有兩間分校：同樣喺北約克嘅 Glendon 分校（約克大學原址）係英法雙語教學，另一間喺萬錦市。
約咗傅家俊

《約咗傅家俊》（Marco Fu And Friends），係香港電視娛樂製作嘅訪談節目，2017年7月3號到9月4號逢禮拜一22:30-23:00喺ViuTV播，由桌球手傅家俊主持。節目會由傅家俊搵唔同嘉賓做訪問同篤下檯波。
約克

約克（英文：York）係英國英倫北約克郡一座城，人口21萬。
約古嘅島仔速遞

《約古嘅島仔速遞》（英文：Yoku's Island Express）係 2018 年一隻平台遊戲，畀玩家扮演一隻屎甲蟲，唔識得跳，推住個波碌嚟碌去。
約伯記

《約伯記》係《舊約聖經》嘅詩歌智慧書，亦係成本《聖經》最古老嘅書卷，約伯呢個名嘅含義係「仇視嘅對象」。

簡介
作者：以利戶
日期：公元前1500年
地點：烏斯
約百記寫一個好人遭遇種種大災難，喪失所有仔女同財產，身上又患令人厭惡嘅病。喺三篇詩體嘅對話裏面，作者描述約百嘅朋友同約百自己對呢一連串災難嘅反應。最後，上帝親自向約百講話。關於上帝點樣對待人類嘅問題係呢卷書討論嘅主題。
約百嘅朋友用傳統嘅宗教觀點來解釋約百嘅災難，認為上帝賞善罰惡，約百遭受災難，毫無欵問係佢犯咗罪。不過約百唔接受呢種解釋，唔承認自己應受咁殘酷嘅懲罰，因為佢係一個良善正直嘅人。佢唔明白上帝為乜畀咁多災難落喺好似佢噉嘅人身上，佢大膽質問上帝。不過約百冇失去信心，佢渴望能夠喺上帝面前稱義，重新享受義人嘅光榮。
上帝冇回答約百嘅間題，不過對佢嘅信心，就用滿有詩意嘅話來表示自己神聖嘅權力同智慧。約百終於謙虛承認上帝嘅智慧同大能，深深後悔自己曾經對上帝講咗任性激烈嘅話。
呢卷書嘅結尾記述約百恢復從前嘅景況，甚至比從前更加昌盛。上帝譴責約百嘅朋友唔領悟約百遭受苦難嘅意義。惟有約百深深了解上帝遠比一般傳統宗教所描述嘅更為偉大。
約克區公車局

約克區公車局（英文：York Region Transit，簡稱 YRT），係加拿大安大略省約克區負責公共交通嘅政府機構；服務區入面9個市級政區。佢提供嘅服務淨得巴士同一種傷殘人士專用嘅服務（叫 Mobility On-Request），兩種服務揸車嘅其實都唔係自己員工，而係外判咗畀出面嘅巴士同的士公司。佢嘅巴士服務分普通巴士（白色車身藍色字）同 Viva 巴士（藍色車身白色字）兩種。
萬子殷

萬子殷，香港親中派政治人，曾經參與2023年香港區議會選舉。
萬宜大廈

萬宜大廈（Man Yee Building）係香港一座甲級寫字樓大廈商場，嚮香港島中環德輔道中60-68號，近半山行人天橋中環街市東面。
萬宜大廈樓高33層，有3層商場，地庫係停車場。以前客𨋢入面有個女服務員幫手揸𨋢，再之前（重建前）有男工友揸𨋢，直到退休。重有，香港第一部行人扶手電梯，就係裝嚮萬宜大廈，當時香港人特登放假，成家人約埋嚟見識一下。
萬妮達

萬妮達（英文：Vinda Weng；1994年6月26號—；原名翁穎），係中國大陸女歌手。
萬家銘

萬家銘（1981年1月18號—2020年1月30號），係中國音樂製作人。
萬安

萬安（粵音：maan6 on1）係中華人民共和國江西吉安嘅縣，面積2051平方公里，轄9鎮7鄉1墾殖場，總人口大約有30萬人。
萬字夾

萬字夾係種夾，用來夾埋幾張紙。個夾通常用鋼綫做，鋼之外，亦可以用料，好似五金，亦有用塑膠做，五金綫可以加。
第3屆澳葡立法會選舉

第3屆澳葡立法會選舉響1984年8月15號舉行，呢次選舉係葡萄牙響澳門舉行第三次澳門立法會選舉。

背景
自然人選民人數有成51,454人（其中有去投票嘅選民有28,970人，佔56.30%）。

制度
唔理係直接定間接選舉，都係用「漢狄法」（比例代表制一種）嚟選。

直接選舉
直選六席按得票由高到低排：宋玉生、波治、劉焯華、歐安利、歐巴度、何思謙。

委任議員
總督委任咗五個議員入立法會，分別係：申齊士、許世元、施滿士（後來由庇樂接替）、羅比度（後來由華年達接替）、艾維斯。
第3屆澳門立法會選舉

第3屆澳門立法會選舉響2005年9月25號舉行。呢次選舉直接選舉就會選十二個議員出嚟，社團間選亦選出十個議員出嚟。剩底嘅七個議員就由行政長官收到選舉總結算嘅十五日內委任。全體議員喺10月17號宣誓就職，重召開第一次全體會議。

制度
唔理係直接定間接選舉，都係用「改良」漢狄法（比例代表制一種）嚟選，即係一組人入面攞到嘅票數除一畀第一個候選人，除二畀第二個候選人，除四（而唔係一般漢狄法嘅除三）畀第三個候選人，以次方嚟畀對應嘅第幾個候選人。呢種方法第一次就用喺1992年選舉入面，而且選舉以澳門特區做單選區。

背景
呢次選舉嘅官方宣傳板，今屆塊板長度打破咗歷屆選舉紀錄嘅長度。（由左邊數起第一張海報係票站分區圖，左邊數起第二張到右邊第五張係十八組直選嘅宣傳，右邊數起第四張到右邊第二張係間選嘅宣傳，最右邊第一張係投票注意嘅嘢）

選民資格
響直接選舉（簡稱「直選」）方面，根據《澳門立法會選舉法》，夠十八歲而且係澳門永久性居民嘅自然人如果登記咗做選民，就響直選入面有資格投票（第四條規定嘅人除外），而且凡係有投票資格而且夠廿一歲嘅澳門永久性居民，都具有被選資格（第六條規定嘅人除外）。
而間接選舉（簡稱「間選」）方面，選民一定係已經攞到法律人格至少三年、重要響身份證明局登記代表有關社會利益嘅法人。如果已經按照《選民登記法》做登記，就響間選入面有資格投票，但係由公共實體主動設立嘅法人或者一半以上嘅財政收入係來自公共實體嘅法人除外。《澳門立法會選舉法》第四條到第六條同埋《澳門立法會選舉制度》第四條嘅規定，都適用響間選。

提名
參加直選嘅組別至少有四個、最多十二個候選人，而且要攞到三百到五百個選民簽名。而參加間選就一定要有嗰個界別最少四分之一嘅社團提名。

宣傳
選舉宣傳期由9月10號到9月23號。9月24日係冷靜期唔可以進行任何嘅宣傳。廉政公署響呢次選舉入面亦請到藝人方中信做代言人。

直選參選組別
加埋有十八個直選組別向當局提交提名。原先係民協進會因為攞唔夠提名而被取消資格。
十八個直選組別，按交表時間嚟排：
1.職工同盟
2.澳門新力量
3.博彩職工總會聯盟
4.愛澳聯盟
5.澳門民主民生協進會
6.群力促進會
第3屆英國保守黨黨魁選舉

第3屆英國保守黨黨魁選舉響1989年12月5號舉行。
結果係由戴卓爾夫人贏出，繼續做英國首相。
第3屆烏茲別克總統選舉

第3屆烏茲別克總統選舉響2007年12月23號舉行，結果係現任總統卡里莫夫以攞到九成選票贏出。
第3屆老撾國民議會選舉

第3屆老撾國民議會選舉喺2002年2月24號喺老撾舉行。
呢次選舉有一百六十六人出嚟爭一零九個議席，其中有一百六十五個候選人係老撾人民革命黨嘅黨員，而執政嘅老撾人民革命黨攞到全部一零九席。
第3屆老撾最高人民議會選舉

第3屆老撾最高人民議會選舉喺1955年12月25號喺老撾舉行。
結果係執政嘅民族進步黨就喺三十九席入面攞到廿二席，投票率係 75.6%。
第3屆荷屬東印度人民議會選舉

第3屆荷屬東印度人民議會選舉喺1924年舉行。

結果
呢次選舉有四十八席，其中有一半係荷蘭委任，剩底嗰一半就拎出嚟競選。而席位分配方面荷蘭人都好講究，係以族群嚟分席位，廿五席係荷蘭人（十二席喺選舉入面贏出，十三席係​​委任），廿席外地人口（十二席喺選舉入面贏出，八席係委任）同三席係中國人（三席都係委任）。
第3屆澳門行政長官選舉

第3屆澳門行政長官選舉響2009年7月26號舉行。
第3屆烏克蘭總統選舉

第3屆烏克蘭總統選舉喺1999年10月31號舉行。如果冇人攞到過半數選票就會喺11月14號舉行第二輪投票。呢次選舉係烏克蘭喺1991年從前蘇聯獨立之後嘅第三次總統選舉。

候選人
呢場總統選舉有三十二個人諗住參加，但係到最後只有十九人登記參選。
第3屆臺南市市長選舉

第3屆臺南市市長選舉喺2018年11月24號舉行。
莫斯科之夜

《莫斯科之夜》（俄文：Подмосковные вечера），係蘇俄民歌，由Mikhail Matusovsky作詞、Vasily Solovyov-Sedoi作曲，曾經係蘇聯片《響運動大會嘅日子裏》嘅主題曲，又俾蘇聯紅軍唱過。林子祥有改編嘅廣東話版本，歌名《美麗小姑娘》，由黃霑作詞，鮑比達編曲。

中文歌詞
深夜花園裡，四處靜悄悄，
樹葉也不再沙沙響。
夜色多麼好，令人心神往，
在這迷人的晚上。
小河靜靜流，微微泛波浪，
明月照水面銀晃晃。
依稀聽得到，有人輕聲唱，
多麼幽靜的晚上。
我的心上人，坐在我身旁，
偷偷看著我不聲響。
我想開口講，卻又不敢講，
多少話留在心上。
長夜快過去，天色矇矇亮，
衷心祝福你好姑娘。
但願從今後，你我永不忘，
莫斯科郊外的晚上。
莫斯科保衛者之歌

莫斯科保衛者之歌，係一首蘇聯軍歌。喺二次世界大戰嘅時候納粹德國就嚟打到蘇聯嘅首都莫斯科，於是啲紅軍士兵喺紅場閱完兵就要即刻上戰場為國打仗，甚至壯烈犧牲。佢哋臨出發前就會唱呢首歌嚟振奮下士氣，話要誓死保衛首都同家鄉，同埋將啲侵略者打到落花流水。
莫斯科數學紙草書

莫斯科數學紙草書（英文：Moscow Papyrus）係嚟自公元前 1850 年嘅一份古埃及紙草文獻，有提供數學方程式計 3D 物體嘅體積。
莫斯科大公國

莫斯科大公國係俄羅斯喺1283年到1547年嘅政權，最初只係欽察汗國一個附庸國管治莫斯科，但佢領土逐漸擴張，1480年推翻欽察汗國統治，1547年伊凡四世自任沙皇改國號做俄羅斯沙皇國。
莫斯科地下鐵

莫斯科地下鐵（Моско́вский метрополите́н）係俄羅斯莫斯科嘅地下鐵系統，1935年通車，係全歐洲最繁忙嘅地下鐵系統。
莫斯科大劇院芭蕾舞團

莫斯科大劇院芭蕾舞團（Bolshoi Ballet），或音譯做波修瓦劇院芭蕾舞團，係一個基於莫斯科嘅芭蕾舞團，喺廿一世紀初俾人認為係世界最頂尖嘅芭蕾舞團之一。
蔡叔度

蔡叔度（粵拼：coi3 suk1 dou6，？—？），姓姬名度（粵拼：gei1 dou6）。係周文王五仔，周公嘅細佬。由周武王分封於蔡（河南省上蔡縣），佢主要嘅任務係負責監督商代遺族。
周成王元年（西元前1042年），佢同手足兄弟管叔、霍叔同埋紂王個仔武庚，聯手發動三監之亂。戰敗之後畀周公流放至敦鄰，死咗之後由佢個仔蔡仲繼位。
蔡厝港站

蔡厝港站（英文：Choa Chu Kang MRT/LRT station，代號：NS4/JS1/BP1）係星加坡地鐵南北綫、裕廊綫同武吉班讓輕鐵嘅地鐵站，1990年3月10號啟用。
蔡嘉樂

蔡嘉樂（Carl Choi），香港親中派文化界人士，而家佢係藝韻管弦樂協會管樂顧問。

早年生涯
蔡嘉樂早年跟隨鄭炳棠學習音樂，亦曾經師承李嘉明、白哲敏、高樂寧、梅安妮、林樂培等人學習音樂，亦喺香港大學音樂系畢業。

政治參與同經歷
佢係香港親中派嘅支持者，曾經有份參與一份聯署，支持北京未經諮詢或香港人同意，強行訂立嘅《港版國安法》，但有關聯署之後被揭發做假，其中名單上嘅張寶華、徐熙媛、李巧靈同蔣志光之後否認有份參與，而陳汝騫就一早離世。
蔡嘉燕

蔡嘉燕（Mon Choi，1981年—），係香港動作特技女演員，亦身兼電影特技人員、動作替身、動作指導、兼職健身教練同瑜伽教練嘅工作。佢喺2017年尾參加viuTV搞嘅《G-1格鬥會2》，因為將對眼被對手何慈茵打腫嘅相貼上網而出名。
蛾蠅

蛾蠅，又叫蛾蚋，係雙翅目其中一個科，下面有6個亞科，特徵係成身毛臣臣。
蜀山傳

《蜀山傳》（英文：The Legend of Zu）係套2001年上畫嘅香港電影，由鄭伊健、張栢芝、古天樂、章子怡主演，徐克執導。
蜂房

蜂房係蜂類動物住嘅地方，入面叫蜂竇。如果係人造蜂房，又會叫蜂箱。
蛻皮

一隻物種不明嘅蜻蜓喺度蛻皮，變成成蟲。
蛻皮係一啲動物（主要係昆蟲）喺成長過程入面將身體面頭嗰朕皮甩出嚟嘅過程，非昆蟲甩嘅可以係表皮、毛皮、羽毛；昆蟲甩嘅係成個外骨骼。
蜂后

蜂后（粵拼：fung1 hau6；英文：queen bee）係一個蜜蜂竇嘅統治者。一隻蜂后通常都係佢所屬嗰個蜜蜂竇入面所有蜜蜂嘅阿媽，所以又有人叫蜂后做母蜂。

基本概念
睇埋：蜜蜂同真社會性
蜜蜂具有真社會性，一羣蜜蜂入面會有好仔細嘅分工：一個蜜蜂竇入面一般會有一隻蜂后、10,000 到 150,000 隻工蜂、以及係 500 到 1,500 隻蜜蜂公，而部份嘅蜜蜂竇會有兩隻蜂后；頭嗰兩種蜜蜂都係乸，當中得蜂后有生殖能力－即係話工蜂係冇生殖能力嘅乸。

生命週期
蜂后係一隻非一般嘅蜜蜂乸，喺好特別嘅情況之下先會生到出嚟：工蜂喺餵幼蟲嗰陣，會分泌一種叫蜂王漿嘅物質俾幼蟲食，多數嘅幼蟲，無論公乸，淨係喺幼蟲期初期有蜂王漿食，得極少數嘅蜜蜂乸有機會幼蟲期全程食蜂王漿；一隻一路淨係食住蜂王漿嘅幼蟲乸會發育成蜂后，如果唔係一路淨係食蜂王漿嘅就會發育成工蜂。如果一隻幼蟲乸真係全程食足蜂王漿嘅話，佢就會喺 16 日之內發育成蜂后。
紅衫魚

紅衫魚（或者叫紅衫、金線鯉，拉丁學名叫Nemipterus virgatus）係一種鹹水魚，魚身紅色，上面有幾條黃色嘅線。
紅衫魚分佈喺日本南面到澳洲西北面一帶嘅西太平洋，係東海同南中國海北部最重要嘅商業魚之一。近年畀人捉得太多，家下已面臨滅種威脅。

做法
清蒸比較多，用來煎香亦可以。

文化
香港一百蚊紙因爲紅色，有花名紅衫魚。
紅谷灘區

紅谷灘區，原身叫紅谷灘新區，係中國江西南昌一個市轄區（以往係個新城區），總面積50平方公里，人口20萬。
紅豆

紅豆係種食得嘅豆，紅色細細粒，東亞人會用佢整甜品，好似紅豆沙、紅豆冰、豆沙咁。
紅衣手記

《紅衣手記》係香港電視廣播有限公司製作嘅時裝電視劇。
薩拉米斯之戰

薩拉米斯之戰（希臘文：Ναυμαχία τῆς Σαλαμῖνος）係第二次波希戰爭入面雅典政治人特米斯托克力率領嘅由希臘城邦組成嘅聯合艦隊同波斯帝國阿契美尼德王朝薛西斯一世嘅波斯海軍，公元前480年喺希臘本土同埋薩拉米斯之間海峽進行嘅一場海戰。最後希臘城邦以少勝多。
薩拉萬

薩拉萬係伊朗東南部一座城市，由錫斯坦－俾路支斯坦省負責管轄，毗鄰同巴基斯坦接壤嘅邊境，海拔高度1,168米，每年平均降雨量107毫米，2006年人口58,652。
薩摩亞文

薩摩亞文（Gagana faʻa Sāmoa）係薩摩亞同美屬薩摩亞嘅語言，屬南島語系馬來-波利尼西亞語族，有約莫51萬人用緊。
薩摩劍八郎

薩摩劍八郎，係日本嘅一個男藝人同埋演員。
薩摩亞

薩摩亞（英文：Samoa，薩摩亞文：Sāmoa）係太平洋島國，首都阿皮亞。
薩摩亞旗

薩摩亞旗係薩摩亞嘅國旗，紅色底，左上角有藍色長方形，上面有代表南十字座嘅五粒白星，比例1:2。
薩摩亞塔拉

薩摩亞塔拉（Samoan tālā）係薩摩亞嘅流通貨幣，1967年開始發行，取代紐元。
翻譯器

翻譯器，又叫翻譯機，係種可以將一種語言翻譯做另一種嘅電子機器。
翻車魚

翻車魚（學名：Mola mola），又叫曼波魚或太陽魚，係種體型好大嘅魚，係全世界至大嘅硬骨魚品種，體重可以去到1公噸，溫帶同熱帶嘅海比較常見。
皆因Mola mola嘅發音似足廣東話嘅「無喇無喇」，好似反映緊股民投資失利嘅心聲，所以喺香港畀人叫做「股災吉祥物」。
翻譯研究

翻譯研究（粵音：faan1 jik6 jin4 gau3）係一個學術領域，專注於研究翻譯點樣做，仲有係翻譯嘅相關理論同歷史嘅。翻譯研究涉及唔同語言之間嘅文本轉換，探討語言、文化同語境間嘅關係。翻譯研究範圍廣泛，包括文學翻譯、機器翻譯等嘅分支學科。現代翻譯研究著重討論文化交流、翻譯倫理同翻譯者角色係乜，關注多語社會嘅翻譯實踐點樣影響溝通。
裸泳

裸泳係指剝光豬去游水，完全唔着游水衫游水褲。
裸男花

裸男花（粵拼：no2 naam4 faa1；學名：Orchis italica），又叫意大利紅門蘭、金字塔馬騮蘭（注意「馬」字用平讀）、睪丸蘭（gou1 jyun2 laan4），係蘭科紅門蘭屬嘅長年生草本植物，原產地中海周邊地區。

名
花嘅樣睇落去好似凈戴咗頂草帽，但冇着衫褲同底褲啲男人嘅樣而改成噉嘅名。
裵正楠

裵正楠，係大韓民國嘅一個男藝人同埋演員。
裵珍榮

裵珍榮，係大韓民國嘅一個女藝人同埋歌手。
裸子植物

裸子植物（粵拼：lo5 zi2 zik6 mat6；學名：Gymnosperm）係種子植物嘅一種，其中包括針葉樹、蘇鐵、銀杏同直生植物等等。
裸粧

裸粧係種化粧技巧，比淡粧更加淡，要做到化咗都睇落似無化嘅效果。裸粧通常都只係會用到粉底、遮瑕膏同BB霜。
裸婚

裸婚係2008年喺中華人民共和國出現嘅詞，意思即係淨係攞結婚證書，唔辦婚禮、唔擺酒、唔拍婚紗相、唔度蜜月嘅結婚方式。裸婚嘅原因通常係經濟基礎唔夠，或者係工作太忙冇時間等。
裸沽空

裸沽空（英文：Naked Short Selling，或者叫Naked Shorting），又叫裸賣空，係沽空（英文：Short Selling，或者叫Short）既一種。同一般既沽空唔同，裸沽空既投資者係喺手上無借入股票，只係相信自己會喺交割既時候有足夠既股票去平倉，就咁喺市場上賣出佢未持有既股票，目的係喺股價再跌既時候買返已經沽出既股票，從而獲得利潤。
裸沽空係高利潤、高風險既投資。如果沽空某股票之後，股價大跌，投資者可以低價買入佢沽空咗既股票去平倉，咁佢就可以賺到買賣差價既利潤。相反，如果沽空某股票之後，股價大升，投資者會被迫高價買入佢沽空咗既股票去平倉，咁佢就可能偷雞唔到蝕揸米，甚至蝕到阿媽都唔認得。
想要降低裸沽空既風險，投資者只可以沽啲成交量好多既股票，如果唔係，啲貨好容易歸邊，咁就好容易俾人夾倉（或者叫挾倉，英文：Cornered），被迫要掛個超高既價去買貨平倉。
裸犁長鰭蝠魚

裸犁長鰭蝠魚（學名：Dibranchus nudivomer）係棘茄魚科長鰭蝠魚屬嘅其中一個種。
藍鴻震

藍鴻震，GBS，JP，人稱「藍爺」，香港親中陣營人士，新世紀論壇副召集人，前民政事務局局長、全國政協委員(第10及11屆)、國際專業管理學會會長。

政治參與同經歷
2000年第2屆香港立法會選舉，佢參選香港島選區，係繼黃錢其濂之後，第二位角逐立法機構議席嘅港府高官，但佢嘅四人名單只係攞到14,329票。
佢亦支持香港基本法第23條立法，喺2020年5月，佢曾經參與一份由「23同盟」、「香港政研會」同「民眾聯席」等多個激進建制派團體發起嘅聯署，要求就基本法23條立法，聯署內容又以黑暴攬炒形容香港修例風波示威者嘅行為。
藏傳佛教

藏傳佛教係佛教三大傳承嘅其中一種（其餘係南傳佛教、漢傳佛教），主要流傳喺藏區。皆因藏傳佛教高僧被尊稱做「喇嘛」，所以又叫喇嘛教。
藍鷹航空

藍鷹航空（Aigle Azur）係法國一間航空公司。
藏兔

藏兔（學名：Lepus tibetanus）係兔科兔屬嘅其中一個種。
藏區

藏區（粵拼：zong6 keoi1），又叫康藏地區（hong1 zong6 dei6 keoi1）、藏地（zong6 dei6），係指藏族佔主體嘅地區及其文化嘅歷史範圍，位於東亞西南面，鄰近南亞，大約從青康藏高原到喜馬拉雅山地帶，係地球地勢最高嘅地區，平均海拔有4900米。西藏地區居民除咗主要嘅藏族外，亦有門巴族、羌族、珞巴族等少數民族，近代亦多咗漢族、回族人。
藏區喺7世紀開始有獨立政權，國號吐蕃，中文之外嘅其他語言到今日都依然用「吐蕃」嘅譯音（英文：Tibet）去稱呼呢個地區。
藍鶴

藍鶴（Anthropoides paradisea），又叫藍蓑衣鶴或史丹利鶴（Stanley Crane），係南非嘅國鳥，係一種又高又靚嘅大鳥，身高100-120厘米，體重由4-6.2公斤不等。佢有粉藍色嘅羽毛同白色嘅冠，粉紅色嘅咀，翼尖嘅羽毛呈深灰色。但受到當地濕地破壞同被野狗獵殺，已瀕臨絕種。香港動植物公園現時亦有飼養。

特徵
藍鶴主要住響多草嘅濕地。食昆蟲同種子。
聖路易斯

聖路易斯（St. Louis）或聖藟係美國密蘇里州第二大城，人口32萬。
聖路易斯搞過1904年夏季奧林匹克運動會。
聖路啟一世

聖路啟一世（St. Lucius I，又譯聖路基約一世，205年—254年3月5號）係羅馬天主教第22任教宗，253年到254年在位。
聖賓諾爾

聖賓諾爾係法屬留尼旺一座城，聖賓諾爾區首府，人口3.6萬。
聖路加校園

聖路加校園（英文：St Luke's Campus）係雅息特大學屬下既一個小型校區，嗰度主要係體育與健康科學學院（School of Sport and Health Sciences）、教育研究生院（Graduate School of Education）同醫學院（Medical School）既所在地。
聖路加校園亦都係兒童健康與運動研究中心（Children's Health and Exercise Research Centre，CHEREC）既所在地，嗰個中心隸屬於體育與健康科學學院，因為佢哋喺兒科生理學（paediatric physiology）方面既傑出成就而獲得高等教育女王周年獎（Queen's Anniversary Prize for higher education）。呢個亦都係運動科學研究領域第一個獲得CHEREC 獎既學術機構。

聖路加學生會
聖路加既學生代表係現任學生會既副主席 Marte Billington。
學生會喺聖路加校園既十字鑰匙（Cross Keys）大樓設有一個資訊服務台。
十字鑰匙大樓地下嗰層有一間咖啡店，係學生學習、聚會、飲食既理想場所。佢哋既「是日特餐」（Dish of the Day）只賣兩英鎊。聖路加校園附近既抹大拉路（Magdalen Road）有好多獨立商店（非連鎖店），其中 Budgens 便利店開到好夜，方便學生買嘢。

歷史
聖路加校園既前身係聖路加學院（St Luke's College），學院喺1854年10月18日成為雅息特教區培訓學校（Exeter Diocesan Training School）既新校舍，間學校原本係喺1839年喺大教堂附近成立，係一間教會教育學院（Church College of Education），目的係培訓校長。
十九世紀下半葉，學院建築同場地有極大既發展，喺1863年增建了小教堂（chapel ），成立咗一間「實踐學校」（practicing school），學生可以喺嗰度做助理老師（Assistant Masters）實習佢哋既教學技能。其他發展包括起咗演講廳、娛樂室、科學實驗室，甚至係菜園（vegetable gardens）同養豬場（pig sty）。
聖路加校園喺第二次世界大戰期間，係德軍對雅息特既轟炸期間，遭受直接襲擊，摧毀咗大部分既建築既。嗰度既石雕作品已經重建咗，由於磚既顏色唔同咗，所以石雕作品清晰可見。戰後聖路加學院改咗名叫聖路加訓練學院（St Luke's Training College）。
1966年首次招收女學生，當時間學院改咗名做雅息特聖路加學院（St Luke's College Exeter）。因為聖路加校園既英國聖公會根源，所以佢哋到依家仍然相當強調基督教。
1978年聖路加學院併入雅息特大學，唔再係獨立既聖公會學院。

絞刑台
位於學院大道（College Avenue）以東，依家校園停車場既一部分，由16世紀到1818年，呢度曾經係雅息特 Heavitree 絞刑台既所在地 。 1682年8月25號，三名被定罪既 Bideford 「女巫」喺嗰度被絞死；佢哋既屍體被人埋咗喺附近，可能佢哋既骨頭仍然留喺停車場下面既某個地方。
貓之旅神

《貓之旅神》（英文：The Cats Kingdom）係香港MakerVille製作嘅遊埠節目，由沈殷怡、徐㴓喬‎主持，2023年12月11號到12月29號逢禮拜一到五23:00－23:30喺香港電視娛樂ViuTV播。節目主持會去日本同土耳其去睇各種貓。
貂蟬

貂蟬係中國古代四大美人其中一位，後世封佢做「閉月」，相傳係東漢末年嘅人。唔同其餘三位美人，正史上無提過佢個名，好有可能只係虛構人物，小說《三國演義》入面話佢係司徒王允嘅婢女，而史書《三國志·呂布傳》提到呂布同董卓嘅婢女私通，有啲人認為個婢女係貂蟬。元代戲曲《錦雲堂暗定連環計》内話說佢係任昂個女，字紅昌，係忻州木耳村（卽後世忻州市東南嘅木芝村）人；貂蟬係管理冠冕服飾嘅官職，而曲中宮女掌貂蟬冠，所以叫紅昌做貂蟬。
歷史上，「貂蟬」指嘅係董卓嘅婢女，《三國志·呂布傳》提及「卓常使布守中閣，布與卓侍婢私通，恐事發覺，心不自安」，但正史《三國志》、《後漢書》等書中並未記錄個婢女個名。後世一啲典籍提到《漢書通志》記載咗「刁蟬」，但呢本書早已失傳，史實性已不可考，而家大多認為「貂蟬」係後世文人同董卓婢女所起嘅名，原先出現喺說書話本嘅故仔當中，最後由《三國演義》作者羅貫中整理創作出一個完整嘅形象。
貂熊

貂熊（學名：Gulo gulo），又叫狼獾，係鼬科貂熊屬下唯一現存物種，主要出現喺寒帶地區。
貂

貂係食肉目鼬科嘅動物，生物分類上叫貂屬（Martes），現存有8個物種。
貓之報恩

《貓之報恩》（日文：猫の恩返し）係日本知步里工作室喺2002年7月30號上畫嘅一套長篇動畫片，森田宏幸導演，吉田玲子監製。
貓咗

貓咗（Drunkenness），又叫醉咗、飲醉、醉酒，學術上叫酒精中毒（Alcohol intoxication），係指人飲咗大量酒後酒精對身體帶嚟嘅負面影響。
貝利華倫

貝利華倫（Bailey Warren，2018年5月－）係美國民主黨參議員伊利沙伯·華倫養嘅金毛尋回犬公，因為經常出現喺伊利沙伯·華倫喺2020年美國總統選舉嘅競選活動，例如試過亂入採訪活動，而得到一啲人嘅注意。

活動生平
喺2019年2月9號，貝利陪住主人伊利沙伯，喺麻省勞倫斯市宣佈參選美國總統選舉·華倫
貝利華倫係伊利沙伯·華倫嘅老公布魯斯·曼喺2018年送畀佢老婆嘅一份禮物。兩公婆喺2019年10月向CNN透露，佢哋一直都好鐘意狗。佢哋之前亦養過另一隻金毛尋回犬奧蒂斯（Otis），不過奧蒂斯喺2012年離世。
喺2019年至2020年伊利沙伯·華倫參選總統期間，貝利華倫喺唔少官方同非官方嘅宣傳品入面都有出現，呢啲宣傳品包括貼紙，T裇等等。
貝努埃河

貝努埃河（法文：la Bénoué）係西非一條河，屬尼日河支流，流經喀麥隆同尼日利亞，長1,400公里。
貝可

貝可（法文：Becquerel，符號Bq），又叫貝克、貝可勒爾、貝克勒爾，係放射性活度嘅國際單位。如果喺一定量嘅放射性物質裏面，每秒有一個核子衰變活動，佢嘅放射性活度就係 1 貝可。用國際單位制基本單位表示就係[s-1]，雖然佢同頻率嘅單位赫茲一樣，但係意義唔同。一克鐳嘅放射性活度有3.7×1010Bq。
貝利

貝利（英文：Bury）係英倫大曼徹斯特一鎮，人口6萬。
貝加爾湖畔

《貝加爾湖畔》係中國歌手李健喺2011年12月10號發行《依然》唱碟入面嘅一隻歌。由李健作曲、填詞同演唱。

簡介
呢隻歌嘅靈感係取自俄羅斯貝加爾湖。呢隻歌係李健嗰陣親自去到伊爾庫茨克，再去埋貝加爾湖先寫到呢隻歌。
貝加馬斯克組曲

《貝加馬斯克組曲》（法文：Suite bergamasque ）係法國作曲家德布西創作嘅鋼琴組曲。佢最早喺1890年左右創作，但喺1905年出版前做過明顯修改。
呢個組曲由《前奏曲》（Prélude）、《小步舞曲》（Menuet）、《月光》（Clair de lune）同《巴斯比舞曲》（Passepied）四個樂章組成，其中以《月光》最出名。
貝努斯蒂亞諾·卡蘭薩

貝努斯蒂亞諾·卡蘭薩（西班牙文：Venustiano Carranza，1859年12月29號—1920年5月21號），係墨西哥嘅政治人、革命阿頭之一。1914年佢領導革命軍隊打敗咗韋爾塔政權，之後喺1917年5月實行新憲法成為第37位總統。
許文翹

許文翹（1981年2月2號—）係香港男演員。
許文軒

2017年3月佢同麥美恩被傳拍拖，但兩人否認傳聞。2019年1月12日，許文軒夥拍麥美恩及區永權，首度踏上大型舞台任2018年度勁歌金曲頒獎典禮司儀，獲張敬軒公開讚賞。

演出
呢個表唔完整，歡迎加料。
許敬宗

許敬宗（592年—672年9月20號），字延族，杭州人。係初唐嘅大臣，唐太宗嘅十八學士之一。喺高宗永徽六年佢參與擁立武皇后，之後做咗中書令同高陽郡公。
許斐

許斐係香港親中派政治人物兼中醫界人士。

選舉經歷
喺2021年9月，佢經指定團體提名(港區世界中聯理事協會)成為香港特别行政區選舉委員會中醫界委員。
許文馨

許文馨（1988年6月13號—）係中華台北女子網球手，台北人。

球員生涯
許文馨係右手揸拍（雙手反手）。
邏輯一致性

邏輯一致性（英文：logical consistency）喺邏輯學上係一柞命題彼此之間唔會有矛盾，而且由柞命題推理出嚟嘅命題彼此之間都唔會有矛盾。
邏輯代數

邏輯代數（英文：Boolean algebra，又叫開閂代數、布爾代數）係數學入面代數同數學邏輯嘅分支，主要研究未知數嘅值只可以係「真」或者「假」（分別用「1」同「0」去表達）兩個真值嘅代數結構。
邏輯哲學

邏輯哲學（英文：Philosophy of logic）係指思考「邏輯嘅本質係啲乜」嘅哲學領域。
邏輯推理

邏輯推理（英文：logical reasoning）係指運用邏輯法則由前件推論出結論嘅過程，包括演繹推理、歸納同溯因推理。
邏輯異或

邏輯異或（logical exclusive-or）係一個邏輯概念：若且唯若 A 同 B 當中一個真一個假，「A 係真確 xor B 係真確」呢句嘢就會係真。
邏輯編程

邏輯編程（英文：logic programming）係編程範式嘅一種，建基於形式邏輯（formal logic）。用邏輯編程語言寫嘅電腦程式會包含一柞邏輯性嘅陳述式，表達一啲事實同法則。
邏輯真理

邏輯真理（英文：Logical truth）係邏輯學最基本嘅概念之一。
如果話一句陳述式係一句邏輯真理，意思即係話句嘢無論組成佢嗰啲命題係真定假，句陳述式都會係真。
邏輯或

邏輯或（logical or）係邏輯上嘅一種邏輯連接詞：若且唯若 A 同 B 當中是但一個係真，「A 係真確 or B 係真確」呢句嘢（「or」係英文「或者」噉解）就會係真。
邏輯效度

效度（粵音：haau6 dou6 | 英文：validity）喺邏輯學上係指論證可以有嘅一種特性。如果話一個論證缺乏邏輯效度，即係話個論證嘅結論唔可以由啲前件嗰度合理噉推理出嚟。

概論
内文：形式謬論
喺哲學同邏輯學上，有效嘅論證（valid argument）指緊某一類嘅論證，佢哋嘅結論係可以合理噉樣由啲前件命題嗰度推理出嚟嘅，所以如果佢啲前件命題係合理嘅話，噉佢個結論都實會合理（但如果啲前件唔真確，噉結論就未必真確）。用行話講嘅話就係，如果一個論證有效嘅話，噉佢啲前件嘅真確性會保證到結論嘅真確性。
否定前項係一種常見嘅形式謬論（唔有效嘅論證），指個論證靠否定一個前件嚟否定個前項嚟「證明」個後項。一個否定前項嘅謬論結構係以下噉樣嘅：
如果  係真確， 就會係真確。
唔係真確。
結論： 唔係真確。
舉個例說明：
如果一個人係蘇格拉底（），噉「佢係一個人」（）呢句嘢會係真確，。
阿里士多德唔係蘇格拉底（ 唔真確）。
阿里士多德唔係一個人（荒謬嘅結論）。
否定前項呢個謬論可以用集合論（set theory）嘅角度嚟思考。想像家陣有三個集（set），、 同 ，當中  係  嘅子集（subset；簡單講即係屬  嘅嘢冚唪唥都屬 ），而  係  嘅子集（睇下圖）。如果有嚿嘢屬 ，噉嚿嘢實會屬 ，但就算一嚿嘢唔屬 ，嚿嘢依然有可能會屬  。
邏輯矩陣

邏輯矩陣（或者布林矩陣）是由布林域B = {0, 1}組成嘅矩陣。呢個樣嘅矩陣可以用來表示一對有限集合之間嘅二元關係。

關係的矩陣表示
如果R係有限集合X同Y之間嘅二元關係（R ⊆ X×Y），咁R就可以用矩陣M來表示，M嘅行索引同列索引由X、Y兩個集合分別畀出嚟。M嘅元素定義係：
注意，喺以上定義入面，假設咗矩陣索引可以出自任何有限集合。如果要求索引係來自某集合 {1, 2, ..., n}嘅整數，必須用一個n元素嘅有限集合同集合 {1, 2, ..., n}嘅對射（一一對應）來將原本集合嘅元素表示成整數。

性質
表示有限集合上嘅相等關係矩陣係單位矩陣，即係對角線嘅元素都係1，其他元素都係0。
如果將布林域睇做一個半環，加法對應於邏輯或，乘法對應於邏輯與，兩個關係嘅合成矩陣表示等於表示呢啲關係嘅矩陣嘅矩陣乘法。
費密

費密（1623年—1699年），字此度，號燕峰，四川新繁（家陣成都新都區）人。

生平
費密身處明末清初嗰陣。遭逢亂世，於是搬咗屋去陝西沔縣、江蘇揚州等地。阿爺費嘉誥做過四川大竹縣訓導，佢阿爸費經虞係雲南昆明知縣。佢同屈大均、錢謙益、孔尚任、萬斯同、朱彝尊幾個傾得埋。
1673年去河南衛輝向孔逢吉問學，隔咗一年，又去咗浙江拜訪呂留良。
費密思想同顏、李學派差唔多。重視「事功」，提倡實學，反對明末空疏學風，對宋明理學多所批判，反對道統論嘅觀念，著有《弘道書》、《中傳正記》，另有詩抄、文集等。
費拉拉

費拉拉（意大利文：Ferrara）係意大利愛美利亞－羅曼尼亞費拉拉省首府，人口13萬。
費希塔拉斯塔

費希塔拉斯塔（英文：SC Rasta Vechta）係德國費希塔嘅職業籃球球會，依家打緊德國籃球甲級聯賽。
費德里克侵

費德里克侵（Frederick Trump、原名Friedrich Drumpf，1869年3月14號—1918年5月27號）係美國出名生意佬，當今美國總統當勞侵個阿爺。佢係個德國人。
費孝通

費孝通（1910年11月2號—2005年4月24號），又名費彝江，係中國社會學家、人類學家、民族學家、社會活動家，中國社會學同埋人類學嘅奠基人之一，喺江蘇蘇州嘅吳江（而家係吳江區）出世。做過中央民族大學、北京大學嘅教授，亦係海聯會第一屆理事會嘅4位名譽會長之一。
費希特

費希特（Johann Gottlieb Fichte，1762年5月19號—1814年1月27號）係德國哲學家，因為有份推動發展德國唯心主義而出名。
近東

近東（粵拼：kan5/gan6 dung1）係一個大約位於地中海東部嘅地區，通常包括新月沃土同安那托利亞地區，而有時亦會包括阿拉伯半島南部、北非部分地區、波斯地區、甚至阿富汗。

名
呢個名係嚟自歐洲人嘅角度，因爲相對於歐洲係喺東面，但係又冇遠東咁遠，所以就係“近東”。原本呢個名喺歷史上，主要係歐洲人描述鄂圖曼帝國範圍嘅方法，但係自從滅國之後，就冇咗好指定嘅邊界，所以依家嘅範圍都因人而異。今時今日，“近東”同“中東”通常都互相通用 。

地理定義
根據國家地理學會嘅定義，中東同近東係等同，而“一般都被認爲包括阿拉伯半島國家、塞浦路斯、埃及、伊拉克（包括佢嘅庫爾德斯坦地區）、伊朗、以色列、約旦、黎巴嫩、巴勒斯坦、敘利亞、同土耳其”。聯合國食物同農業組織（FAO）嘅定義好相似，唯一分別就係計埋阿富汗。
根據《大英百科全書》，「近東」喺一般嚟講，包括亞美尼亞、巴林、塞浦路斯、埃及、以色列、約旦、科威特、黎巴嫩、阿曼、卡達、敘利亞、阿聯酋同也門，巴勒斯坦、伊朗、伊拉克、沙地阿剌伯、利比亞、同埋蘇丹、敘利亞、土耳其等等嘅國家。

巴爾幹半島
打咗巴爾幹戰爭同第一次世界大戰之後，啲人唔將巴爾幹講成近東，而係講成「東南歐」或「南歐」。雖然第二次世界大戰之後逐漸俾「中東」頂住檔，但兩個名一直喺度用緊。
近江知永

近江知永 ，係日本嘅一個女藝人同埋配音員。
近江國

近江國係古代日本嘅一個令制國，屬東山道地區，位置約莫係家下滋賀縣。
近江友介

近江友介（1946年12月26號—）係日本足球員，司職前鋒，曾經喺1970年爲日本足球代表隊出場5次，入咗1球。
近江牛

近江牛係種和牛，出產自日本滋賀縣（古時近江國）嘅和牛。佢同神戶牛、松阪牛合稱「日本三大和牛」。
近畿日本鐵道

近畿日本鐵道（日文：近畿日本鉄道；假名：きんきにっぽんてつどう），通稱近鐵，係日本一間鐵道公司。總公司喺大阪天王寺區。
近畿日本鐵道主要營運範圍係近畿地方以及中部地方，2023年4月1號路線總長度501.1公里，總共有286個站。
近村望實

近村望實，係日本嘅一個女藝人同埋配音員。
近水灣泳灘

近水灣泳灘，香港泳灘之一，喺荃灣近水灣，喺汀九以東，油柑頭以西，青山公路十咪半，英文叫Approach Beach。行政上歸荃灣區。設施有泳灘、燒烤場。歸康樂及文化事務署管。泳灘受過污染，曾停開，後尾水質改善，喺2011年6月15號重開。
近水灣唔係土名，灘名取自英文Approach，接近之意。

簡介
近水灣係最接近荃灣西站同荃灣市中心嘅海灘，喺1987年夏季正式由香港政府刊憲。佢嘅灘長過汀九灣，但都係石灘，因為海邊鋪滿石塊，沙地中重有硬物。
喺都會區下荃灣海岸線以汀九橋以東為界線嘅維港範圍內唔准游水條款中，呢度同汀九灣喺唯一可以喺法例下豁免嘅海灘（目前香港法例第313章附屬法例《船舶及港口管理規例》下，未經海事處處長批准，任何人都唔准喺維港游水），不過汀九灣已經係維港範圍最西北角位置啦。
萊斯利·侯活

萊斯利·侯活（英文：Leslie Howard，1893年4月3號—1943年6月1號）係英國舞台劇、電影演員，代表作有《亂世佳人》、《賣花女》、《Berkeley Square》，曾經兩次提名奧斯卡金像獎最佳男主角。

生平
1939年，拍緊《亂世佳人》嘅侯活
侯活1893年4月3號響上諾伍德出世，原本叫萊斯利·侯活·施坦因納（Leslie Howard Steiner），有猶太人血統。一戰期間做過銀行職員，之後參軍，曾經係北漢普郡團義勇兵團初級軍官，兩年後因為神經衰弱而被迫退伍。
1916年，佢有份演出舞台劇Peg O' My Heart，正式出道。1920年改名叫萊斯利·侯活（英文：Leslie Howard）。1929年響Berkeley Square令佢走紅之後，侯活到荷里活拍電影，但唔中意嗰度嘅氣氛。佢主要都係拍舞台劇，代表作有《化石森林》同《寒夜情挑》。佢之後憑住《It's Love I'm After》、《Berkeley Square》獲得奧斯卡金像獎最佳男主角獎提名。
1938年憑住《賣花女》嘅希金斯教授而攞到威尼斯影展最佳男演員獎。侯活最為人所知嘅角色、亦係佢演藝生涯嘅巔峰，係1939年《亂世佳人》入面扮衛希禮。《亂世佳人》係佢響美國拍嘅最後一部電影，之後二戰爆發，佢決定返英國。二戰期間，佢出演咗一系列以戰爭做主題嘅電影。
侯活1916年同路芙·馬田（Ruth Evelyn Martin）結婚，有一個仔朗奴·侯活同一個女萊斯利·路芙·侯活，朗奴係一位演員，萊斯利·路得曾經響The First of the Few上鏡，之後嫁畀一位加拿大軍官。侯活畀好多人認為係個花花公子，好多同過佢合作嘅女演員都同佢有關係。1938年，佢出軌薇奧麗·金寧頓（Violette Cunnington），金寧頓做咗侯活嘅秘書兼二奶，仲響佢拍《亂世佳人》同佢一齊到美國，不過戀情並唔係持續太耐。據指侯活有個私生女叫卡露·嘉麗絲。
1943年6月1號，侯活響坐英國海外航空公司777號航班由里斯本去到碧仙桃，響途中客機畀納粹德國空軍嘅Ju88戰機擊中，墜毀響比斯開灣。侯活就咁死咗，終年50歲。長期以嚟，啲人都話係德軍以為機上有時任英國總理丘吉爾，但點知誤殺咗侯活，但一直都冇足夠嘅證據。亦有另一種講法，話侯活係英國間諜，奉丘吉爾命令而去碧仙桃執行任務。美國國安局話，侯活一早就知道佢坐嗰架機會受到德國嘅攻擊，但為咗保護破解咗德軍密碼嘅人，佢揀咗自己去死。
萊姆病

萊姆病（Lyme disease），係種傳染病，因為畀疏螺旋體屬細菌感染而引發，徵狀主要係皮膚出現唔痕唔痛嘅紅斑。呢隻病主要經帶有病原體嘅蜱蟲叮咬而傳染畀人。
萊庫穆省

萊庫穆省係剛果共和國嘅一個省，喺國土南部，首府錫比提。
萊尼亞諾

萊尼亞諾（Legnano）係意大利倫巴第大區米蘭省一座城鎮，人口約莫6萬。
萊山區

萊山區係中國山東煙臺一個市轄區，總面積253平方公里，人口16萬。
萬昌梁公祠

祠堂座北向南，三間三進，總面積闊10.9米，總進深37米，建築佔地面積402.2平方米。硬山頂，人字封火山牆，灰塑龍船脊，碌灰筒瓦。大門又石門夾同石門枕，木門嘅匾額寫住「萬昌梁公祠」字樣。木門兩邊刻住「三城錦世澤」同「千乘仰宗風」個對聯。中堂有「觀德堂」匾額。修復之後改成水磨石地面。
萬斯敏

萬斯敏（英文：Phyllis Man，2月17號—），係香港女演員，1990年出道，初頭做亞洲電視藝員，之後轉投舞台劇界發展。佢老公歐錦棠都係前亞洲電視藝員。

演出
呢個表唔完整，歡迎加料。
萬曆

萬曆係大明皇帝朱翊鈞嘅年號，相當於公元1573年到1620年，前後總共48年，係大明最長嘅年號。
史學家黃仁宇用「大歷史觀」嘅角度，寫咗本研究明史嘅書，叫做《萬曆十五年》。
由於簡化字將「歷」同「曆」都一律簡化做「历」，導致唔少人寫錯呢個年號做「萬歷」。
左邊幅圖顯示萬曆喺大明時期個位。
萬曉利

萬曉利（1971年10月15號—），係中國男歌手。
萬有引力常數

萬有引力常數G，喺兩個物體（M1、M2）之間嘅影響。
萬有引力常數
（記作 G），又叫重力常數或牛頓常數，係一個包含喺對有質量嘅物體間嘅萬有引力嘅計算之中嘅實驗物理常數。佢出自牛頓嘅萬有引力定律同埋愛因斯坦嘅廣義相對論。佢唔應將同小寫嘅g混淆，後者係局部引力場（等於局部引力引起嘅加速度），尤其係喺地球表面。
根據萬有引力定律，兩物體間嘅吸引力（F）同兩者嘅質量（m1 和 m2）嘅乘積成正比，而同佢哋之間嘅距離（r）嘅平方成反比：
其中嘅比例常數 G 即係萬有引力常數。
萬有引力常數大概係物理常數中最難測量嘅。喺國標單位制嘅單位中，2014年嘅科學技術數據委買會推薦嘅萬有引力常數值為：
，
最早記載由卡文迪什用扭秤測量。
近代，一啲物理學家認為萬有引力常數並非定值，而係隨宇宙年齡嘅增長而逐漸變大，詳情睇狄拉克嘅大數假說。唔過目前重未有可靠實驗證據顯示萬有引力常數係變化嘅。
萬有理論

萬有理論（theory of everything）係一個預想中能夠解釋嗮宇宙一切物理現象嘅科學理論。
葛萊分多

按照非尼呀·耐吉·布萊克所講，其他學院（特別係史萊哲林學院）嘅人都認為葛來分多學生有時會搞「毫無意義嘅英雄主義」。賽佛勒斯·石內卜亦都曾經話葛來分多自以為是同傲慢，而且無視紀律。事實上葛來分多同史萊哲林兩個學院自成立嘅初期就激烈對抗，而兩個學院嘅創辦人高錐客·葛來分多同薩拉札·史萊哲林甚至因為後者嘅純種優越主義而反面。
喺史萊哲林學院嘅角度嚟睇，哈利同其他葛來分多嘅學生有時喺魁地奇比賽入面贏得並唔公平。例如麥教授為咗俾一年級嘅哈利加入葛來分多魁地奇球隊，俾佢擁有飛天掃把，但係一年級新生係唔准擁有掃把；喺1991-1992學年，鄧不利多校長喺學期尾嘅結業宴會嘅最後一刻幫葛來分多加咗十分，但係無扣除果晚違反校規嘅分數，俾佢哋嘅分數超過史萊哲林學院仲贏到學院盃。
其他學院嘅學生有時都會認為學校偏心葛來分多嘅學生，例如哈利喺三巫鬥法大賽入面成為咗第四名鬥士果陣，大部分學生都覺得哈利犯規仲搶咗赫夫帕夫學生──西追·迪哥里嘅風頭。但整體嚟講，雷文克勞同赫夫帕夫嘅學生都係會企喺支持葛來分多果邊，將史萊哲林睇成為對手；葛來分多喺1991-1992學年贏咗學院盃果陣，雷文克勞同成為最低分嘅赫夫帕夫學院嘅學生同葛來分多一齊好高興咁將頂帽拋向空中，只得沉默嘅史萊哲林學院學生格格不入。另外，喺第二次巫師大戰果陣，鄧不利多的軍隊嘅成員都係嚟自葛來分多、赫夫帕夫同雷文克勞學院，史萊哲林學院嘅學生一個都無。

位置
葛來分多嘅交誼廳喺霍格華茲城堡入面其中一座最高嘅塔樓（葛來分多塔）入面，而入口喺東城堡嘅七樓，由一幅個身著粉紅色絲綢長裙嘅的肥女士的油畫守衛，佢淨係會俾通關密碼啱（成日變）嘅人入去，例如奈威·隆巴頓喺《神秘的魔法石》入面唔記得密碼，就一定要喺油畫附近等，直到其他葛來分多嘅師生返嚟為佢開路；喺《阿茲卡班的逃犯》，當天狼星·布萊克試吓夾硬入去塔樓果時，因為俾唔到啱嘅密碼而俾肥女士阻止佢入去。
肥女士油畫背後通去葛來分多交誼廳。葛來分多嘅交誼廳係一個好舒服嘅圓形房，牆上面掛有肖像，仲有一個壁爐，學院嘅成員可以喺呢度讀書、聚會或者休息。交誼廳裡面有兩個階梯台階，分別通向男女生嘅睡房，通向女生睡房嘅台階上有防止男生入去嘅符咒，不過創辦人相信女生更加可靠，因為咁通去男生睡房嘅階梯無防止女生入去嘅符咒，女生可以隨意入去。

相關物品
葛來分多嘅傳承物品係葛來分多劍。呢把寶劍由妖精製造，係高錐客·葛來分多嘅遺物。葛來分多寶劍淨係會喺真正傳人嘅面前出現，但傳人並唔係淨係指佢嘅後裔，亦都包括咗佢學院裡面嘅學生，當展現到足夠嘅勇氣果陣，呢把寶劍就會出現喺果個學生面前，例如哈利·波特同奈威·隆巴頓。
喺《消失的密室》入面，小波特鳳凰飛救佢哈利·波特喺分類帽拔出葛來分多寶劍仲利用佢嚟打低蛇妖；
喺《混血王子的背叛》同《死神的聖物》入面，鄧不利多同哈利波特都用佢嚟破壞佛地魔嘅分靈體。
葛蘭

葛蘭（粵拼：got3 laan4；簡化字：葛兰；英文：Grace Chang；1933年6月13號—；本名張玉芳；一說張玉瑛）係香港電影演員，，浙江海寧（依家海寧市）人，1950年代至1960年代間主演過多部華語歌舞片，並以兼具「演歌舞」三者著稱，主演作品中好多歌亦傳唱到依家，佢代表作有《曼波女郎》、《青春兒女》同《野玫瑰之戀》作品。1964年息影後，葛蘭轉而拜師學習京劇同參與相關演出，1989年同好友出版京劇唱片合輯。另外都喺過公開活動入面獻唱或表演。佢侄仔係音樂劇作曲家高世章。

生平
祖籍浙江海寧，喺南京出世，喺上海長大。藝名係由佢英文名Grace譯嚟。葛蘭由細個就開始學聲樂，1949年佢跟老豆搬去香港。1952年，佢進入泰山影業公司，出演處女作《七姊妹》。1961年葛蘭同高福全喺倫敦結婚，1964年退出影壇。

演藝經歷
1952年4月，重喺香港德明中學念高三嘅葛蘭，報考卜萬蒼嘅泰山影業公司，葛蘭係首個報名嘅，後來以最高嘅分數被錄取。訓練班結束後，泰山影業公司為訓練班的女演員拍攝了影片《七姊妹》，佢同劇中其他嘅6位女主角：鍾情、李嬙、劉亮華、羅婷、陳芸、容遠菁並叫做「泰山七姊妹」，冇幾耐佢加入卜萬倉嘅泰山影業公司。卜萬蒼特別睇好葛蘭，令佢同俞振飛、黃飛然同葉冷竹琴學習表演藝術同西洋聲樂。同時，佢京劇唱得幾好，都講到一口流利嘅英語，1954年，好萊塢影帝克拉克·蓋博（Clark Gable）喺香港拍電影《江湖客》（英文：Soldier of Fortune (1955 film)）（Soldier of Fortune)，要征演一位會講英語嘅中國女演員飾演漁家女一角，有2000幾人參加考試，但剩係錄咗葛蘭一人。1956年，葛蘭同林黛，白光等人去台灣幫蔣介石祝壽，返港後加入國際電影懋業有限公司，冇耐佢主演電影《曼波女郎》，佢飾演李愷玲，同日後女演員樂蒂嘅老公陳厚搭戲，由於佢唱同舞蹈樣樣都得，人們就叫佢「曼波女郎」。佢後嚟又出演《酒色財氣》、《野玫瑰之戀》、《六月新娘》等，都有出色嘅表演。

息影
1961年6月15號佢同港澳富商高福全喺英國倫敦結婚，高福全喺1916年出世，比葛蘭大17歲，佢係尤敏老公高福球嘅哥哥，所以，葛蘭同尤敏係妯娌關係。喺7個幾月嘅環球蜜月旅行後，佢又返到香港拍《教我如何不想她》、《寶蓮燈》等影片。1964年，葛蘭喺演完《啼笑姻緣》（上、下集）後，正式退出影壇同歌壇，喺屋企專心相夫教子。1989年11月，葛蘭同好友們灌錄咗一張叫《京曲選萃》嘅唱片。1993年4月，香港市政局舉辦第12屆香港國際電影節，主題曲係《國語片與時代曲》，葛蘭應邀出席座談會嘅嘉賓。1994年係京劇泰斗梅蘭芳嘅百年誕辰，葛蘭同18名友人喺香港西灣河文娛中心舉行咗憶梅清唱晚會，所得嘅收益全部用喺慈善用途。1995年2月，佢接受衛視中文台台長甘國亮嘅電視訪問。2002年4月11號，佢應香港電影資料館嘅邀請，出席「舊歡如夢：國泰回顧展」座談會「電懋之星：印象與形象」。7月6號，佢參與出演咗由雅友集同中華傳統戲劇學會舉辦嘅京劇清唱晚會以慶祝香港回歸5周年，2004年，葛蘭嘅老公過世，享年88歲，佢哋有一個仔，喺1966年出世，2013年8月11號，葛蘭出席「曼波女郎回來了」活動。
葛玄

葛玄（粵拼：got3 jyun4；164年—244年），字孝先（haau3 sin1），琅琊人（而家山東），係東漢末年、三國時孫吳嘅有名道士，係左慈嘅徒弟。人稱葛仙翁（got3 sin1 jung1）、葛仙公（got3 sin1 gung1）。佢係《抱朴子》作者葛洪嘅從祖。
葛玄出身嘅葛家係官宦名門，七代祖葛艾封爲僮侯，阿爺葛矩係安平太守黃門郎，從祖葛彌係五郡嘅太守，老豆葛焉係州主簿、山陰令、散騎常侍大尚書。葛玄自細聰明好學，鍾意老莊學說，唔鍾意官宦仕途。十幾歲時覺得人生無常，於是專心學道。
三國初期，左慈來到葛玄住嘅江左，葛玄跟佢學道，傳授咗《太清》《九鼎》《金液》等丹經同埋《三元真一妙經》。後來葛玄將呢啲丹經傳畀弟子鄭隱，之後鄭隱傳畀葛洪。葛玄歡喜遊山玩水，遊歷過括蒼山、南嶽、羅浮山、閣皂山呢啲名山。喺道書中有講葛玄諸如辟穀，用符籙幫人驅病作法之類嘅事蹟。吳大帝孫權喜好道術，葛玄同佢交遊深得孫權器重，於是孫權幫佢起咗39間道觀。東晉後期傳說話，太極真人徐來勒向葛玄傳授咗靈寶經，之後葛玄傳畀鄭隱，鄭隱傳畀葛洪，再傳去葛巢甫，自此靈寶經通行於世。葛玄係靈寶經傳授嘅關鍵人物。
傳說佢成仙時，葛玄同弟子講明佢飛昇嘅日子，到咗嗰日，佢着齊衫入房，瞓低後就斷氣，但面色唔變，弟子燒香守住佢，守咗佢三日三夜。半夜時突然颳大風，聲大到似打雷。停咗風再點蠟燭，葛玄唔見咗，着嘅衫留喺床度，衫帶都無解開。第朝問隔籬屋，啲人話邊有打風呢，原來陣風只打喺屋內。傳說話佢成仙後證嘅位係太極左宮天機內相，所以稱呼佢葛仙翁。
陶弘景嘅《洞玄靈寶真靈位業圖》排列咗南梁以前道教神仙嘅神位，其中葛玄排喺第三左位，所以稱爲太極左仙公。北宋徽宗封佢爲沖應真人（cung1 jing3 zan1 jan4），南宋理宗封佢爲沖應孚佑真君。道教靈寶派嘅閣皂宗奉葛玄做祖師爺。喺一啲道教流派中，葛玄同張道陵、許遜、薩守堅並列爲四大天師。
葛菜水

葛菜水又叫野葛菜水，係種涼茶，成份包括葛菜、龍脷葉、羅漢果、蜜棗同陳皮，有清熱下火、生津止渴嘅功效。
葛粉

葛粉，又叫葛根粉，係由葛嘅根提鍊出嚟嘅澱粉，多數用嚟整甜品，尤其係日式和菓子，亦可以整葛粉糖水。
葛縷子

葛縷子（學名：Carum carvi）係傘形科葛縷子屬下一個品種，兩年生草本植物。
葛素媛

葛素媛，係大韓民國嘅一個女藝人同埋演員。
藍星

藍星 (台灣電視劇)，台灣民間全民電視公司播映嘅電視連續劇。
藍星 (藝人)，台灣嘅泰籍藝人。
藍晏蜓

藍晏蜓（學名：Aeshna cyanea）係蜻蜓嘅一種物種。
藍帶蚊

藍帶蚊（學名：Uranotaenia），係雙翅目蚊科嘅一個屬。
藍帽精

藍帽精（粵拼：laam4 mou2 zing1；英文：bluecap）根據傳說係種存在喺英蘇邊界嗰頭嘅仙子。

基本特徵
睇埋：仙子
藍帽精係種住喺礦場等地嘅仙子，相傳外形似一團細細哋、藍色嘅火；廿世紀前唔少礦工都相信，如果佢哋尊重藍帽精，藍帽精會對返佢哋好－例如係會帶佢哋去礦藏豐富嘅地方，或者喺塌陷等危險嘢就嚟發生嗰陣警告佢哋... 呀噉。
藍戰士

藍戰士 ，英文名叫Blue Jeans，係1980年代尾活躍香港嘅流行樂隊，喺1987年成立。樂隊嘅成員全部都係好有經驗嘅樂師，但最為人熟悉嘅都係，各成員嗰頭又長又鬈嘅頭髮，同埋前衛嘅打扮。歌曲方面，有啲歌係佢地自己寫，但係都有啲係改編外國歌，再填過粵語歌詞。樂隊喺1990年解散，之後喺2004年重組過，仲加入咗新成員。

發展歷程
Blue Jeans嘅前身係Chyna樂隊，八十年代中Chyna解散後，每個成員專注做幕後音樂工作，直到1987年，當中三位成員黃良昇、蘇德華、單立文因參加第三屆「亞太流行歌曲創作大賽香港區決賽」（CASH流行曲創作大賽嘅前身）而重組，仲改咗名做Blue Jeans，結果樂隊憑住參賽歌《豈有此理》攞到冠軍，嗰年簽埋 Sony 唱片公司入樂壇。
樂隊成立初時只係有英文名“Blue Jeans”，直到1988年5月樂隊出咗第一隻大碟嗰陣，先至有中文名「藍戰士」。
之後Blue Jeans除咗用樂隊名出咗好多隻碟之外，亦都有同其他歌手同樂隊合作。例如同林憶蓮、林志美、許冠傑合唱；同太極、Beyond、達明一派、Raidas等樂隊合唱《勁Band Super Jam》哩首歌。成員仲拍埋戲、做埋電影配樂。
樂隊喺1990年4月出咗同名嘅大碟《Blue Jeans》之後，三位成員就分開，黃良昇轉咗行做保險，蘇德華、單立文就做返幕後音樂工作，直到2004年樂隊重組。因為單立文另外有嘢做，唔能夠參與嗰次嘅重組，所以由太極樂隊嘅前經理人鄧祖德替，而前民間傳期成員霍兆強做鼓手，出咗《放眼》哩隻碟。

有關嘅網頁
〈藍戰士官方網站〉。
藍星科

藍星科（Tecophilaeaceae）係天門冬目嘅一科，又嗌基葉草科或者百鳶科，可以再分做8個屬同埋27個種，分佈喺熱帶美洲至南美洲溫帶地區，同埋非洲。
藍月

藍月（英文：Blue Moon）通常係指同一個月份有第二個望月（滿月），每隔2到3年會出現一次，原因係一個月相循環大約係29.53日，而一年大約有365.25日，換言之一年唔止有12個月相循環，而係有12.37個。多出嚟嘅日子到兩三年後就累積成一個月相循環。
藍建平

藍建平，香港親中派政治人物，香港華綸發展董事長。

選舉經歷
喺2021年9月，佢成為香港特别行政區選舉委員會同鄉社團委員。
螢光素酶

螢光素酶（英文：Luciferase）係種酵素，喺好多生物發光過程當中扮演重要角色。
螭首

螭首（ci1 sau2），係中國傳說度嘅「龍生九子」之一，嘴大，個肚裝到好多水，喺建築上多數用喺排水口做裝飾。
螭吻

螭吻（ci1 man5），又嗌鴟尾，係中國傳說度嘅「龍生九子」之一，係條似魚嘅龍。
螯肢動物

螯肢動物，學名叫螯肢亞門（Chelicerata），係節肢動物嘅一個分支，主要包括馬蹄蟹、蜂蠍、蜘蛛同海蜘蛛，特色係口器前有一螯肢。
螢光素

螢光素（英文：luciferin）係種化合物，係好多種生物發光過程當中嘅反應物。
螢幕閱讀器

螢幕閱讀器（英文：screen reader），又叫讀屏軟件，係一種專為盲人設計嘅軟件，屬於無障礙輔助科技，目的係幫用家喺睇唔到螢幕上面嘅嘢嘅情形之下，都可以知道螢幕上面寫咗乜嘢字。喺電腦，螢幕閱讀器嘅輸入通常係鍵盤，喺手機就通常係喺手機螢幕上面做嘅手勢；輸出就通常係配合少量聲效嘅合成語音，但係亦都可以駁點字顯示器顯示凸字。用家主要亦都係盲人。
雖然呢種嘢個名叫做螢幕閱讀器，但係其實只係以前用喺文字用家介面嘅先會真係閱讀個螢幕；而今市面上嘅螢幕閱讀器，其實係透過視窗系統嘅無障礙應用程式介面直接攞擺咗喺視窗上面嘅字其他嘅資料，另外，網頁瀏覽器會特別畀多啲資料畀螢幕閱讀器。
螢幕閱讀器嘅運作影響咗乜嘢叫做好嘅網頁，好多數碼領域嘅無障礙指引都同螢幕閱讀器嘅運作有關。
根據2019年 WebAIM 機構做嘅調查，最多人用嘅螢幕閱讀器係 NVDA，順序跟住係 JAWS、VoiceOver 同 Narrator。